Beskeden nordjysk interesse for tilskud til skolemad

Fødevareminister Eva Kjer Hansen glæder sig over, at skoler over hele landet har vist interesse for at deltage i skolemadsprojektet. Landets skoler har kunnet søge om tilskud på 800 kroner pr. elev til skolemadsordninger, der giver eleverne adgang til et frokostmåltid på skolen i en introduktionsperiode på mindst 40 skoledage. Ved ansøgningsfristens udløb har i alt 59 skoler søgt om at komme med i skolemadsordningen. Interessen er mindst i Nordjylland, hvor kun seks skoler har søgt. I Syddanmark har 21 skoler søgt. Fødevareministeriet har desuden afsat 6 mio. kroner til evaluering af effekten og betydningen af skolemad.